b"\n_START_ARTICLE_\nFinlands generobring af Ladogakarelen\n_START_SECTION_\nStyrker ved kampagnens start\n_START_PARAGRAPH_\nDen finske h\xc3\xa6r var indledningsvis opstillet i en forsvarsstilling, men den 29. juni 1941 skabte den finske \xc3\xb8verstkommanderende marskal Carl Gustaf Mannerheim Karelen H\xc3\xa6ren under kommando af generall\xc3\xb8jtnant Erik Heinrichs, og beordrede den til at forberede et angreb mod Ladogakarelen. Karelen H\xc3\xa6ren bestod af det finske 6. Korps der omfattede 5. division og 11. division, 7. Korps, som omfattede 7. division og 9. division, samt gruppe O, som omfattede den finske kavaleri brigade, 1. j\xc3\xa6gerbrigade og 2. j\xc3\xa6gerbrigade. Da senere 1. division og 2 regimenter af den tyske 163. division ankom til omr\xc3\xa5det blev de tildelt Karelen H\xc3\xa6ren._NEWLINE_Overfor Karelen H\xc3\xa6ren stod den sovjetiske 7. Arme med 168. Riffeldivision i n\xc3\xa6rheden af Sortavala og 71. Riffeldivision nord for J\xc3\xa4nisj\xc3\xa4rvi. De sovjetiske styrker havde forberedt feltbef\xc3\xa6stninger ved gr\xc3\xa6nsen langs Sortavala og ved de vigtige vejknudepunkter i V\xc3\xa4rtsil\xc3\xa4 og Korpiselk\xc3\xa4.\n_START_SECTION_\nOffensiven indledes\n_START_PARAGRAPH_\nDen 9. juli blev der givet ordre til at indlede offensiven. Opgaven med at gennembryde det sovjetiske forsvar blev tildelt 6. Korps, under kommando af helten fra slaget ved Tolvaj\xc3\xa4rvi, generalmajor Paavo Talvela. Han havde l\xc3\xa5nt s\xc3\xa5 meget artilleri som muligt fra de andre enheder i Karelen H\xc3\xa6ren. 5. divison under oberst Eino Koskimies rykkede med kraftig artilleriunderst\xc3\xb8ttelse mod Korpiselk\xc3\xa4 den 10. juli, og havde overl\xc3\xb8bet forsvarerne den f\xc3\xb8lgende morgen. Talvela var ikke tilfreds med Koskimies indsats, som han mente manglede aggressitivitet, og l\xc3\xb8d ham afl\xc3\xb8se af oberst Lagus._NEWLINE_Lagus forfulgte det 52. sovjetiske infanteriregiment \xc3\xb8stp\xc3\xa5 med sine lette enheder og n\xc3\xa5ede Tolvaj\xc3\xa4rvi den 12. juli. Derefter drejede han mod syd og rykkede frem ad sm\xc3\xa5 veje, hvoraf nogle var i s\xc3\xa5 d\xc3\xa5rlig stand, at hans m\xc3\xa6nd m\xc3\xa5tte b\xc3\xa6re deres cykler. Den 14. juli afskar hans styrker Sortavala-Petrozavodsk jernbanen, og den n\xc3\xa6ste dag n\xc3\xa5ede de bredden af Ladoga s\xc3\xb8en, and og afskar de sovjetiske ruter rundt om s\xc3\xb8en. Den R\xc3\xb8de H\xc3\xa6r m\xc3\xa5tte overf\xc3\xb8re to regimenter og yderligere bataljoner fra det Karelske n\xc3\xa6s for at lukke hullet p\xc3\xa5 den \xc3\xb8stlige side af Ladoga s\xc3\xb8en._NEWLINE_Den 4. juli havde 11. division under oberst Kaarlo Heiskanen) allerede opdaget, at de sovjetiske styrker midlertidigt havde opgivet deres skyttegrave ved gr\xc3\xa6nsen, og de benyttede lejligheden til at erobre dem. Den 9. juli, da den generelle offensiv blev indledt, var de allerede st\xc3\xb8dt \xc3\xb8stp\xc3\xa5 fra deres nye stillinger over det vejl\xc3\xb8se terr\xc3\xa6n og havde afsk\xc3\xa5ret vejen fra Korpiselk\xc3\xa4 til V\xc3\xa4rtsil\xc3\xa4 og Suistamo p\xc3\xa5 den \xc3\xb8stlige bred af J\xc3\xa4nisj\xc3\xa4rvi. Herfra truede de med at omringe de sovjetiske styrker syd for Korpiselk\xc3\xa4 og de som l\xc3\xa5 forskanset i V\xc3\xa4rtsil\xc3\xa4. For at undg\xc3\xa5 omringning m\xc3\xa5tte de sovjetiske styrker efterlade deres stillinger og tr\xc3\xa6kke sig tilbage mod \xc3\xb8st. Det sovjetiske 367. infanteriregiment var i stand til at holde sine stillinger nord for J\xc3\xa4nisj\xc3\xa4rvi indtil forsvarerne fra V\xc3\xa4rtsil\xc3\xa4 havde trukket sig tilbage dertil den 12. juli. Heiskanen fortsatte med at presse det 367. infanteriregiment rundt om den \xc3\xb8stlige side af J\xc3\xa4nisj\xc3\xa4rvi og n\xc3\xa5ede J\xc3\xa4nisjoki, der l\xc3\xb8ber fra J\xc3\xa4nisj\xc3\xa4rvi tile Ladoga s\xc3\xb8en den 16. juli, hvor de gik i defensiven._NEWLINE_Lagus fortsatte straks sin offensiv langs den nord\xc3\xb8stlige bred af Ladoga s\xc3\xb8en. Det sovjetiske 452. motoriserede infanteriregiment ankom fra det Karelske N\xc3\xa6s og dets f\xc3\xb8rste enheder blev sat i forsvarsposition ved Salmi, hvor Tulemajoki n\xc3\xa5r Ladoga s\xc3\xb8en. Finske styrker ankom dertil den 18. juli, og tidligt n\xc3\xa6ste morgen indledte de slaget ved at krydse floden 5 km nord for Salmi og det lykkedes dem at afsk\xc3\xa6re vejene, som f\xc3\xb8rte ind til Salmi om eftermiddagen. N\xc3\xa6ste dag var finnerne i stand til at tr\xc3\xa6nge ind i landsbyen og kun sm\xc3\xa5 sovjetiske enheder undslap omringningen. Salmi blev endeligt erobret i de tidlige timer af den 21. juli._NEWLINE_Den forst\xc3\xa6rkede 5. division fortsatte sin fremrykning s\xc3\xa5 hurtigt som muligt, og krydsede den gamle gr\xc3\xa6nse ved Rajakontu den 22. juli. I mellemtiden havde en kampgruppe under oberst J\xc3\xa4rvinen sikret den venstre flanke af fremrykningen ved at krydse den gamle gr\xc3\xa6nse ved K\xc3\xa4ns\xc3\xa4selk\xc3\xa4 og havde den 19. juli erobret landsbyerne Kolatselk\xc3\xa4 og Palalahti i n\xc3\xa6rheden af Tulemaj\xc3\xa4rvi, hvor de sikrede veje der f\xc3\xb8rste mod nord og \xc3\xb8st og fortsatte deres fremrykning mod syd. Den 23. juli indledte den 5. division fra vest og en del af J\xc3\xa4rvinens styrke fra nord deres angreb p\xc3\xa5 landsbyen Vitele, som blev erobret den f\xc3\xb8lgende morgen. Lagus fors\xc3\xb8gte uden held at omringe de retirerende sovjetiske styrker, men n\xc3\xa5ede om aftenen til Tuuloksenjoki, hvor sovjetiske kampvogne og artilleri stoppede hans lette styrkers fremmarch._NEWLINE_1. Division under oberst Paavo Paalu) var ankommet og tildelt til 6. Korps den 16. juli, men f\xc3\xb8rst den 20. juli n\xc3\xa5ede de frem til den hurtigt vigende front og afl\xc3\xb8ste J\xc3\xa4rvinen og hans tropper, s\xc3\xa5 de kunne angribe i retning af Vitele, hvorfra de fortsatte med at angribe i retning af Hyrsyl\xc3\xa4 og \xc3\xb8stp\xc3\xa5 mod Vielj\xc3\xa4rvi som de erobrede nogle f\xc3\xa5 dage senere. Tre sovjetiske regimenter og dele af 2 andre regimenter indledte en modoffensiv den 23. juli, og efter fem dages kampe l\xc3\xa5 frontlinjen fast 10 km \xc3\xb8st for Vielj\xc3\xa4rvi.\n_START_SECTION_\nOmgruppering og sovjetisk modangreb\n_START_PARAGRAPH_\nDen sovjetiske Nordfront omgrupperede sine styrker den 21. juli ved at overf\xc3\xb8re 168. division og et regiment fra 71. divison til 23. arme, som havde ansvaret for forsvaret af det Karelske n\xc3\xa6s. Samme dag blev 7. arme reorganiseret s\xc3\xa5 den kom til at best\xc3\xa5 af to operative grupper. Petrozavodsk Grupen under generall\xc3\xb8jtnant M. Antonjuk bestod af et infanteri regiment, to motoriserede regimenter, et panserregiment og nogle uafh\xc3\xa6ngige enheder. Sydgruppen under generall\xc3\xb8jtnant V. Tsvetajev bestod af en marinebrigade, to motoriserede regimenter og en r\xc3\xa6kke mindre enheder._NEWLINE_Mannerheim havde forst\xc3\xa5et situationen, og havde allerede den 19. juli beordret angrebet p\xc3\xa5 Vitele-Vielj\xc3\xa4rvi linjen stoppet, da der fortsat var st\xc3\xa6rke fjendtlige styrker p\xc3\xa5 den sydvestlige side af J\xc3\xa4nisj\xc3\xa4rvi, og den hurtige fremrykning havde \xc3\xa5bnet bredderne p\xc3\xa5 Ladoga s\xc3\xb8en p\xc3\xa5 h\xc3\xb8jre flanke af 5. division, og det m\xc3\xa5tte d\xc3\xa6kkes af._NEWLINE_Mannerheims bekymringer var velbegrundede, idet generalmajor Pavlov, som var kommand\xc3\xb8r over kystbef\xc3\xa6stningerne ved Ladoga s\xc3\xb8en den 19. juli beordrede 4. marinebrigade til at tr\xc3\xa6nge ind bag de finske stillinger. I de tidlige timer af den 24. juli landede de p\xc3\xa5 Lunkulansaari og Mantsi, to \xc3\xb8er lige ved Salmi. Hele den 1., 5. og 11. division var i indsats p\xc3\xa5 dav\xc3\xa6rende tidspunkt, s\xc3\xa5 Talvela m\xc3\xa5tte skrabe de styrker sammen, som han kunne finde (herunder et brobygningskompagni) for at kaste angriberne tilbage i s\xc3\xb8en. Ved hj\xc3\xa6lp af tungt artilleri, som \xc3\xb8delagde 4 af de 15 involverede skibe, lykkedes det at tr\xc3\xa6nge de sovjetiske marinere tilbage til 3 adskilte lommer, og fors\xc3\xb8get p\xc3\xa5 at forst\xc3\xa6rke disse lommer om morgenen den 25. juli blev sl\xc3\xa5et tilbage. En af de resterende lommer blev elimineret. Den 26. juli landede sovjetiske styrker ved Mantsi og denne gang lykkedes det dem n\xc3\xa6sten at erobre hele \xc3\xb8en f\xc3\xb8r det lykkedes Talvela at forst\xc3\xa6rke sine styrker der, og kampene fortsatte indtil langt ud p\xc3\xa5 natten den 27. juli hvor den sidste sovjetiske modstand h\xc3\xb8rte op.\n_START_SECTION_\nGenoptagelse af offensiven\n_START_PARAGRAPH_\nDet finske 7. korps under generalmajor Woldemar H\xc3\xa4gglund blev beordret til at angribe langs den h\xc3\xb8jre flanke af 6. Korps mod Sortavala. Halv\xc3\xb8en mellem Ladoga s\xc3\xb8en og den finske gr\xc3\xa6nse var ganske sn\xc3\xa6ver og det vigtige jernbaneknudepunkt vec Matkaselk\xc3\xa4 l\xc3\xa5 kun 10 km fra gr\xc3\xa6nsen. S\xc3\xa5 det var ikke s\xc3\xa5 underligt, at de sovjetiske tropper var begyndt at bef\xc3\xa6ste gr\xc3\xa6nseomr\xc3\xa5det i dybden, straks efter Freden i Moskva i 1940. Disse bef\xc3\xa6stninger var svagest i p\xc3\xa5 den nordlige del af fronten, s\xc3\xa5 H\xc3\xa4gglund besluttede at s\xc3\xa6tte sit hovedangreb ind her. Den 7. division forst\xc3\xa6rket med pionerenheder og hele 7. korps artilleri var koncentreret her. Den 19. division i syd m\xc3\xa5tte klare sig med sit eget artilleri._NEWLINE_Angrebet blev indledt om aftenen den 10. juli. Mens et kraftigt tordenvejr trak gennem omr\xc3\xa5det blev det besluttet at infanteriet skulle angribe uden st\xc3\xb8tte fra artilleriet, for derigennem at opn\xc3\xa5 en overraskelse. Planen lykkedes og de fleste sovjetiske styrker blev omringet i deres bunkere, som derefter blev sat ud af spillet med artillerist\xc3\xb8tte. I l\xc3\xb8bet af den n\xc3\xa6ste dag tr\xc3\xa6ngte 7. division frem og isolerede sovjetiske tilholdssteder. Om morgenen den 12. juli lykkedes det dem at gennembryde de sovjetiske forsvar af minefelter og bef\xc3\xa6stninger._NEWLINE_Gl\xc3\xa6den varede dog kun kort, da den forsvarende sovjetiske 168. division under oberst A. Bondarev viste sig at v\xc3\xa6re meget dygtig i forsvar. Gang p\xc3\xa5 gang lagde den nye minefelter, gravede nye stillinger og skyttegrave og undgik finske omringningsfors\xc3\xb8g. Den 168. divisions forsvarskamp blev senere anvendt som l\xc3\xa6rebogseksempel p\xc3\xa5 forsvarskrig i sovjetiske milit\xc3\xa6rskoler._NEWLINE_7. division n\xc3\xa5ede den vestlige bred af J\xc3\xa4nisj\xc3\xa4rvi den 13. juli og drejede mod syd.Den 15. juli lykkedes det dem at n\xc3\xa5 Sortavala-Petrozavodsk jernbanen ved Pirttipohja og omringede forsvarsstyrkerne der._NEWLINE_Den 19. division under oberst Esa Hannuksela) havde den lidet misundelsv\xc3\xa6rdige opgave at angribe den bedst forsvarede del af 168. divisions front. Hannuksela besluttede sig for at skabe en meget smal og dyb breche ved landsbyen Niinisyrj\xc3\xa4, blot 200-300 meter bred og 4 km dyb for at gennembryde den bef\xc3\xa6stede gr\xc3\xa6nseregion. Det 58. infanteriregiment under oberst Juva skulle g\xc3\xa5 forrest i angrebet som blev indledt sent om aftenen den 10. juli. Regimentet k\xc3\xa6mpede hele natten og den n\xc3\xa6ste dag, og tr\xc3\xa6ngte 1\xc2\xbd km fren. Det stod klart, at de ikke havde tilstr\xc3\xa6kkelig artilleri, s\xc3\xa5 de m\xc3\xa5tte l\xc3\xa5ne artilleri fra 2. Korps. Regimentet fortsatte angrebet og n\xc3\xa5ede igennem gr\xc3\xa6nsebef\xc3\xa6stningerne den 12. juli. Den sovjetiske 168. division gennemf\xc3\xb8rte et modangreb for at lukke hullet og omringe 58. infanteriregiment, men det lykkedes finnerne at holde fast i korridoren, selv om det lykkedes de sovjetiske tropper at standse brugen af den med artilleri. Det 16. finske infanteriregiment, som fulgte det 58. infanteriregiment lykkedes det at gen\xc3\xa5bne korridoren om morgenen den 15. juli._NEWLINE_Den 7. division fortsatte sit angreb den 15. juli mod \xc3\xb8st langs jernbanen. Den 17. juli lykkedes det den at gennembryde det sovjetiske forsvar p\xc3\xa5 halv\xc3\xb8en mellem J\xc3\xa4nisj\xc3\xa4rvi og Vahvaj\xc3\xa4rvi. I mellemtiden rykkede 30. og 51. infanteriregiment fra 7. division \xc3\xb8stp\xc3\xa5 mod J\xc3\xa4nisjoki, hvor de etablerede kontakt med 11. division den samme dag. 30. og 51. infanteriregiment ryddede den vestlige bred af J\xc3\xa4nisjoki og n\xc3\xa5ede Ladoga s\xc3\xb8en den 20. juli, hvorefter de begyndte at bes\xc3\xa6tte \xc3\xb8erne ved fronten af Sortavala._NEWLINE_37. infanteriregiment fra 7. division blev beordret til at tr\xc3\xa6nge vestp\xc3\xa5 langs den sydlige bred af Vahvaj\xc3\xa4rvi for at skabe forbindelse til 19. division, som fors\xc3\xb8gte at omringe de sovjetiske styrker mellem divisionerne. Bondarev erkendte faren og beordrede det 402. sovjetiske infanteriregiment til at tr\xc3\xa6kke sig tilbage. Den 19. division havde fortsat sine angreb mod syd\xc3\xb8st, og mellem den 18. og 25. juli foregik der heftige omringnings- og modomringningsfors\xc3\xb8g inden det lykkedes finnerne at erobre hovedvejen og afsk\xc3\xa6re jernbanen mellem Sortavala og Matkaselk\xc3\xa4, som blev erobret den 18. juli. Det lykkedes sovjetiske styrker at fastholde det 37. infanteriregiment ved landsbyen S\xc3\xa4rkisyrj\xc3\xa4 den 18. \xe2\x80\x93 19. juli og igen ved den n\xc3\xa6ste landby, Ilola, fra den 20. \xe2\x80\x93 22. juli, hvilket gav 402. infanteriregiment mulighed for at tr\xc3\xa6kke sig tilbage. Den 25. juli var det lykkedes den 168. sovjetiske division at f\xc3\xa5 rettet sin front ud s\xc3\xa5 den var lettere at forsvare. Den forl\xc3\xb8b fra Kiteenjoki elven gennem bakkerne ved Tirim\xc3\xa4ki, Okanm\xc3\xa4ki og Voinm\xc3\xa4ki til Tohmajoki elven._NEWLINE_Da de sovjetiske styrker var blevet tr\xc3\xa6ngt ud af J\xc3\xa4nisjoki dalen drejede resten af den 7. division mod sydvest. Den 25. juli krydsede den Tohmajoki. Fremrykningen var langsom, da det lykkedes de sovjetiske styrker at holde fast i deres forberedte stillinger p\xc3\xa5 bakkerne og tvinge finnerne til at omringe dem. Den 28. juli fandt den 7. division et hul i den sovjetiske front og 30. infanteriregiment str\xc3\xb8mmede hurtigt igennem og erobrede Voinm\xc3\xa4ki. De fremrykkende finske styrker havde i et baghold held til at tage stabschefen for den sovjetiske 198. division, oberstl\xc3\xb8jtnant Sinyk til gange. Han medbragte papirer som indeholdt ordrerne for et sovjetisk modangreb, som skulle indledes den f\xc3\xb8lgende dag, s\xc3\xa5 alle finske enheder blev beordret til at standse deres offensive operationer og forberede sig p\xc3\xa5 forsvar._NEWLINE_Den 23. sovjetiske arme overf\xc3\xb8rte den 198. division fra det Karelske N\xc3\xa6st til Sortavale med ordre til at gennemf\xc3\xb8re en modoffensiv sammen med 168. division. M\xc3\xa5let for angrebet var generobringen af halv\xc3\xb8en mellem J\xc3\xa4nisj\xc3\xa4rvi og Ladoga s\xc3\xb8en, da det ville skabe en vanskelig situation for de finske styrker p\xc3\xa5 nordsiden af Ladoga. Da offensiven startede den 29. juli lykkedes det ikke at tr\xc3\xa6nge frem nogetsteds, dels fordi de tilr\xc3\xa5dev\xc3\xa6rende styrker var utilstr\xc3\xa6kkelige mod finnerne, og dels fordi den erobrede information havde givet finnerne tid til at forberede sig p\xc3\xa5 offensiven. Finnerne fortsatte den 3. august deres offensiv mod de resterende stillinger ved Tirim\xc3\xa4ki og Okanm\xc3\xa4ki, som forhindrede dem i at rykke frem mod Sortavala ) og erobrede dem den 5. august.\n_START_SECTION_\n2. Korps\n_START_PARAGRAPH_\nI mellemtiden havde det finske 2. Korps indledt sin egen offensiv den 13. juli p\xc3\xa5 det smalleste sted mellem Ladoga s\xc3\xb8en og den finske gr\xc3\xa6nse og det lykkedes hurtigt at gennembryde det sovjetiske forsvar, tr\xc3\xa6nge frem i retning af Ladoga s\xc3\xb8en og true de sovjetiske styrker med omringelse. Den 23. sovjetiske arme afbl\xc3\xa6ste sin offensiv og beordrede 198. division til at forts\xc3\xa6tte sydp\xc3\xa5 for at gennemf\xc3\xb8re en modoffensiv mod det fremrykkende finske 2. Korps. Den 168. division fik ordre til at tr\xc3\xa6kke sig tilbage i retning af Ladoga s\xc3\xb8en fra den 5. august. Det sovjetiske 367. infanteriregiment fik ansvar for forsvaret af Sortavala._NEWLINE_Selv om Sortavala var uden milit\xc3\xa6r betydning, og var blevet neutraliseret da finnerne erobrede \xc3\xb8erne der kontrollerede adgangen til Ladoga s\xc3\xb8en den 27. juli, havde den politisk betydning. S\xc3\xa5 i stedet for at forf\xc3\xb8lge 168. division koncentrerede finnerne deres styrker for at erobre byen. Den 12. august n\xc3\xa5ede 7. division frem til Sortavala og byen blev erobret fra de sovjetiske styrker den 15. august. Kun mindre grupper af sovjetiske tropper havde held til at undslippe fra byen._NEWLINE_2. Korps havde afsk\xc3\xa5ret jernbanerne mellem Viipuri og Sortavala den 6. og 8. august. Mannerheim dannede det nye 1. Korps af 2., 7. og 19. division og gav det opgaven med at rydde den vestlige bred af Ladoga s\xc3\xb8en. 2. Korps n\xc3\xa5ede Ladoga s\xc3\xb8en den 8. august ved Lahdenpohja, og erobrede dermed den havn, som 168. division havde f\xc3\xa5et instruks om at bruge ved evakuering den 23. juli._NEWLINE_Den sovjetiske 168. division fortsatte sammen med forskellige regimenter og bataljoner tilbagetr\xc3\xa6kningen mod bredden af Ladoga s\xc3\xb8en under pres fra den 2. finske division i sydvest og den 19. division fra nord, mens den 7. division fortsatte sin offensiv mod Sortavala. Den 17. august havde de sovjetiske styrker kun kontrol over et 12 km bredt og 10 km dybt brohoved, men i de f\xc3\xb8lgende dage samledes sovjetiske luft- og fl\xc3\xa5deenheder for at beskytte evakueringen af 168. division og andre enheder. Denne evakuering blev en stor succes, og finnerne kunne kun erobre et beskedent bytte fra modstandslonnerne, herunder 40 kanoner, 8 kampvogne, 310 biler, 35 traktorer og 1.500 levende og d\xc3\xb8de heste.\n_START_SECTION_\nNy offensiv\n_START_PARAGRAPH_\nP\xc3\xa5 den nordlige side af den finske hovedoffensiv fik Oinonen sammen med kavaleribrigaden og den 2. j\xc3\xa6gerbrigade ordre til at rykke frem til den gamle gr\xc3\xa6nse. Overfor dem stod dele af 52. infanteriregiment fra 71. division, som var under kommando af major Valli (en finskf\xc3\xb8dt kommunist, som var udvandret til Sovjetunionen under den Finske Borgerkrig). Mange karelere, ingrianere og finskf\xc3\xb8dte kommunister gjorde tjeneste i dens r\xc3\xa6kker s\xc3\xa5vel som mange veteraner fra Kuusinen's Folkets H\xc3\xa6r fra Vinterkrigen._NEWLINE_De sonderende angreb begyndte den 7. juli, samtidig med hovedangrebet, og den sydligste 2. j\xc3\xa6gerbriade n\xc3\xa5ede Tolvaj\xc3\xa4rvi den 14. juli. Herfra indledte brigade en nordlig omkredsende bev\xc3\xa6gelse mod \xc3\x84gl\xc3\xa4j\xc3\xa4rvi. Angrebet fra kavaleribrigaden lykkedes ikke s\xc3\xa5 godt, og finnerne var tvunget til at omringe de velforberedte sovjetiske bakkeforter, som finnerne ikke kunne erobre direkte, da de manglede artilleri og luftst\xc3\xb8tte._NEWLINE_P\xc3\xa5 dette tidspunkt havde den tyske 163. division under generall\xc3\xb8jtnant Erwin Engelbrecht (dog uden en brigade og en del af artilleriet, som undervejs var blevet sendt til Salla) n\xc3\xa5et fronten ved Tolvaj\xc3\xa4rvi og fors\xc3\xb8gte med blot en brigade at gennembryde de sovjetiske stillinger der den 21. juli. Angrebet mislykkedes, da det viste sig at de sovjetiske styrker var st\xc3\xa6rkere end antaget._NEWLINE_En ny offensiv startede den 25. juli, da to bataljoner fra det tyske 310. infanteriregiment ogen fra det finske 56. infanteriregiment begyndte et angreb langs jernbanen n\xc3\xa6r N\xc3\xa4\xc3\xa4t\xc3\xa4oja stationen. Ved Tolvaj\xc3\xa4rvi besluttede Engelbrecht at bruge den vej, som 2. j\xc3\xa6gerbrigade havde \xc3\xa5bnet, og beordrede dem og en tysk infanteribataljon fra 307. infanteriregiment til at erobre landsbyen \xc3\x84gl\xc3\xa4j\xc3\xa4rvi for at afsk\xc3\xa6re den sovjetiske forsyningslinje til Tolvaj\xc3\xa4rvi. Angrebet mislykkedes og de sovjetiske styrker kunne holde vejen gennem \xc3\x84gl\xc3\xa4j\xc3\xa4rvi \xc3\xa5ben, selv om de mistede et forsyningsdepot under kampene._NEWLINE_Generall\xc3\xb8jtnant Engelbrecht udskiftede kavaleribrigaden med et par infanteribataljoner, som blev beordret i defensiven, og beordrede kavaleribrigade til at afsk\xc3\xa6re vejen mellem Tolvaj\xc3\xa4rvi og \xc3\x84gl\xc3\xa4j\xc3\xa4rvi ved at rykke frem gennem skovene. Angrebet blev indledt den 2. august, og den 4. august n\xc3\xa5ede de vejen og begyndte at rykke mod Tolvaj\xc3\xa4rvi og \xc3\x84gl\xc3\xa4j\xc3\xa4rvi. Den 3. august, indledte den 2. j\xc3\xa6gerbrigade og den 1. bataljon af det tyske 307. infanteriregiment et angreb p\xc3\xa5 \xc3\x84gl\xc3\xa4j\xc3\xa4rvi, som de erobrede den 5. august. Den 6. august kom de i kontakt med kavaleribrigaden syd for \xc3\x84gl\xc3\xa4j\xc3\xa4rvi. De sovjetiske styrker fortsatte deres tilbagetr\xc3\xa6kning til Aittojoki, hvor de spr\xc3\xa6ngte broerne i luften og gravede sig ned. Deres nordlige styrker var i fare for at blive omringet fra \xc3\x84gl\xc3\xa4j\xc3\xa4rvi, og forlod deres bef\xc3\xa6stede positioner der den 8. august, og trak sig tilbage til \xc3\xb8st for Kuolismaa.\n_START_SECTION_\n11. Division\n_START_PARAGRAPH_\nDen 20. juli var 11. division blevet afl\xc3\xb8st fra J\xc3\xa4nisjoki og blev f\xc3\xb8rst flyttet til reserven og derefter til omr\xc3\xa5det mellem den tyske 163. division og 1. division mod Hyrsyl\xc3\xa4 den 11. august. De sovjetiske styrker i omr\xc3\xa5det blev forst\xc3\xa6rket med den nye 272. division den 10. august og de begyndt straks at angribe i retning af Vielj\xc3\xa4rvi mod den finske 1. division, men det lykkedes dem kun, p\xc3\xa5 f\xc3\xa5 steder, at tr\xc3\xa6nge to km frem p\xc3\xa5 fem dagen, inden angrebet blev afbl\xc3\xa6st._NEWLINE_Den 19. august indledte 11. division angrebet fra Hyrsyl\xc3\xa4 mod nord og n\xc3\xa5ede jernbanen til Petrozavodsk og hovedvejen den f\xc3\xb8lgende dag. Herfra fortsatte de mod nord\xc3\xb8st mod Tsalkki, hvor den sidste brugbare forsyningsrute fandtes for de sovjetiske forsvarere. Ligeledes den 19. august stormede den 2. j\xc3\xa6gerbrigade, kavaleribrigaden og det tyske 307. infanteriregiment over Aittojoki. Kavaleribrigadens f\xc3\xb8rste m\xc3\xa5l var at indeslutte de forsvarende sovjetiske styrker, men disse erkendte deres udsatte stilling og det lykkedes dem at tr\xc3\xa6kke de fleste af deres styrker \xc3\xb8stp\xc3\xa5 inden 11. division afsk\xc3\xa5r deres flugtvej ved Tsalkki den 23. august. Med erobringen af Suoj\xc3\xa4rvi var den sidste by i Ladogakarelen blevet generobret."